รัฐบาลไทย-ข่าวทำเนียบรัฐบาล-“บิ๊กอู๋”บุกเชียงคาน ลุยฝึกอาชีพ รุกโครงการ 1 ตำบล 1 หมู่บ้าน ประกันสังคมถ้วนหน้า
วันพุธที่ 12 ธันวาคม 2561
“บิ๊กอู๋”บุกเชียงคาน ลุยฝึกอาชีพ รุกโครงการ 1 ตําบล 1 หมู่บ้าน ประกันสังคมถ้วนหน้า
รมว.แรงงาน บุกเชียงคาน เมืองเลย เยี่ยมกลุ่มแรงงานนอกระบบ ผู้สูงอายุที่เข้ารับการฝึกอาชีพ รุกโครงการ 1 ตําบล 1 หมู่บ้าน ประกันสังคมถ้วนหน้า
เมื่อวันที่ 12 ธันวาคม 2561 พล.ต.อ.อดุลย์ แสงสิงแก้ว รัฐมนตรีว่าการกระทรวงแรงงาน และคณะลงพื้นที่จังหวัดเลย เพื่อเยี่ยมชมกลุ่มแรงงานนอกระบบ และกลุ่มผู้สูงอายุที่ได้รับการฝึกอาชีพจากหน่วยงานในสังกัดกระทรวงแรงงาน โครงการเพิ่มผลิตภาพแรงงานฯ กลุ่มบ้านปากห้วย - ปากคาน ต.บ้านผือ อ.ท่าลี่ จ.เลย และกลุ่มผู้ประกันตนมาตรา 40 “หนึ่งหมู่บ้าน ประกันสังคมถ้วนหน้า ปี 2561 - 2562” ณ พิพิธภัณฑ์ไทดํา บ้านนาป่าหนาด อ.เชียงคาน จ.เลย โดยมีกลุ่มแรงงานนอกระบบร่วมให้การต้อนรับ ได้แก่ กลุ่มเพาะเห็ด ต.จอมศรี จํานวน 10 คน กลุ่มน้ํายาเอนกประสงค์ ต.นาซ่าว จํานวน 20 คน กลุ่มตัดเย็บกระเป๋าบ้านบุฮม ซึ่งเป็นผู้รับงานไปทําที่บ้าน จํานวน 5 คน โดยเป็นงานตัดเย็บเสื้อผ้า เสื้อ กางเกง ผ้ากันเปื้อน และของชําร่วยจากผ้าพื้นเมือง มีรายได้เฉลี่ยเดือนละ 35,000 - 40,000 กลุ่มผู้รับงานไปทําที่บ้านที่จดทะเบียนกับกรมพัฒนาฝีมือแรงงานมีจํานวน 16 กลุ่ม กลุ่มวิสาหกิจชุมชนศูนย์ส่งเสริมเศรษฐกิจพอเพียงบ้านปากห้วย - ปากคาน ซึ่งทํากล้วยแบรกแตก ต.บ้านผือ จํานวน 20 คน ผู้เข้ารับการฝึกต่อผ้าและงานควิลท์ ต.เขาแก้ว จํานวน 20 คน ชาวบ้านนาป่าหนาดซึ่งเป็นผู้ประกันตนจํานวน 150 คน และตัวแทน 1 ตําบลประกันสังคมถ้วนหน้า หมู่ 7 และหมู่ 14 จํานวน 1 คน สําหรับโครงการหนึ่งตําบลหนึ่งหมู่บ้าน ประกันสังคมถ้วนหน้า ปี 2561 - 2562 ของตําบลนาซ่าว หมู่7 บ้านศรีโพนแท่น อ.เชียงคาน จ.เลย มีผู้ประกันตนมาตรา 33 และ 39 จํานวน 322 คน มาตรา 40 จํานวน 208 คน และหมู่ 14 ต.นาซ่าว มีผู้ประกันตนมาตรา33 และ39 จํานวน 165 คน และมาตรา 40 จํานวน 190 คน
รมว.แรงงาน และคณะ ยังได้ชมการสาธิตการตัดผมของผู้เข้ารับการฝึก มอบเงินสิทธิประโยชน์ผู้ประกันตนกรณีทุพพลภาพ จํานวน 3 ราย ได้แก่ 1) นายสุระชัย พุทธวงษ์ อายุ 38 ปี ประสบอันตรายขณะเดินทางไปติดตั้งอินเทอร์เน็ตให้ลูกค้าที่อําเภอนาด้วง เลือดคั่งในเยื่อหุ้มหัวใจ กล้ามเนื้อหัวใจฉีกขาด ภาวะปอดติดเชื้อ และหายใจล้มเหลว ปัจจุบันแขนขาทั้งสองข้างอ่อนแรง โดยแพทย์ได้ให้อาหารเหลวทางสายยาง เป็นผู้ป่วยติดเตียง ไม่สามารถรับรู้ และสื่อความหมายกับคนอื่นได้ แพทย์ประเมินสูญเสียสมรรถภาพ ร้อยละ 100 ของร่างกาย ได้รับสิทธิค่ารักษาพยาบาล โรงพยาบาลอุดรธานี 30,250 บาท ค่ารักษาพยาบาลโรงพยาบาลเลย 166,039 บาท รวมค่ารักษาพยาบาลจํานวน 196,289 บาท 2) นายกิตติศักดิ์ เมืองจันทร์อายุ 29 ปี ถูกสายไฟฟ้าแรงสูงซ็อต ขณะมุงหลังคา ทําให้เอ็นข้อมือขวาขาด ต้องตัดขาข้างขวาระดับใต้เข่า ปัจจุบัน ใส่ขาเทียมข้างขวา มือข้างขวาขยับได้เฉพาะนิ้วหัวแม่มือ อีก 4 นิ้ว ไม่สามารถขยับได้ เนื่องจากเอ็นขาด แพทย์ประเมินสูญเสียสมรรถภาพ ร้อยละ 67 ของร่างกาย ได้รับสิทธิประโยชน์ค่ารักษาพยาบาล รอโรงพยาบาลเรียกเก็บ (เข้ารับการรักษาที่โรงพยาบาลอุดรธานี) เงินทดแทนการขาดรายได้เดือนละ 6,240 บาท จํานวน 7 เดือน เป็นเงินจํานวน 43,680 บาท เงินทดแทนกรณีทุพพลภาพ จํานวน 1,664 บาท เงินทดแทนกรณีทุพพลภาพเดือนละ 7,280 บาท และ 3) นางสมภาส ศรีวงษ์ราช อายุ 52 ปี ถูกกระแสไฟฟ้าแรงสูงช็อต ขณะปฏิบัติงานวางท่อระบายน้ํา มีแผลไหม้ตามร่างกาย ความรุนแรงระดับ 4 ร้อยละ 40 ของพื้นที่ผิวของร่างกาย ถูกตัดแขนทั้งสองข้างได้รับสิทธิ ได้แก่ เงินทดแทนการขาดรายได้ 1 ปี จํานวนเงิน 71,136 บาท และเงินทดแทนกรณีทุพพลภาพ เดือนละ 6,916 บาท รมว.แรงงาน ยังได้มอบเครื่องมือตัดผมให้แก่ตํารวจผู้ผ่านการฝึกอบรม สาขาช่างตัดผม จํานวน 20 นาย
สําหรับสถานการณ์ด้านแรงงานจังหวัดเลย มีผู้อยู่ในกําลังแรงงาน 303,994 คน เป็นผู้มีงานทํา 303,051 คน ผู้ว่างงาน 410 คน ผู้รอฤดูกาล 533 คน มีแรงงานนอกระบบ 251,917 คน เป็นแรงงานนอกภาคเกษตร 106,914 คน เป็นแรงงานในภาคเกษตร 196,137 คน มีแรงงานต่างด้าว 613 คน มีสถานประกอบการ 1,705 แห่ง มีผู้ประกันตนมาตรา 33 จํานวน 22,368 คน มาตรา 40 จํานวน 25,675 คน